रविवार देर शाम गांव बरहैनी में हल्द्वानी-बाजपुर रोड स्थित मोहर सिंह के घर के सामने एक बुलेरो आकर रुकी, उसमें सवार चार युवकों ने आर्टीजन के बारे में पूछताछ की और गाड़ी खड़ी करके घर के पीछे जंगल की तरफ आर्टीजन पर चले गए। कुछ देर में तीन बुलेरो में सवार आठ लोग आ वहां धमके, उन्होंने अपने को सादी वर्दी में पुलिस कर्मी बताया और चारों युवकों के बारे में पूछा। सादी वर्दी में पुलिस को देखते ही चारों युवक बुलेरो छोड़कर जंगल की तरफ फरार हो गए। इधर सादी वर्दी में आए आठ लोगों ने घेराबंदी करके मोहर सिंह के पुत्र सतपाल सिंह, उसका साथी असलम सहित तीन युवकाें को पकड़ लिया और उठाकर ले गए। खबर मिलते ही आसपास के लोगों की भीड़ लग गई। मंडी समिति पूर्व अध्यक्ष मेजर सिंह ने कोतवाली पहुंचकर जानकारी हासिल की। एसएसआई भीमभाष्कार आर्य ने किसी को उठाने से इनकार किया है। पुलिस के इनकार करने से परिजनों में संशय बना हुआ है। समाचार लिखे जाने तक परिजनों ने तहरीर नहीं दी थी।